## Pravilnik o izmjeni Pravilnika o pripravničkom stažu zdravstvenih djelatnika

### NN 130/1999 (3.12.1999.), Pravilnik o izmjeni Pravilnika o pripravničkom stažu zdravstvenih djelatnika

# MINISTARSTVO ZDRAVSTVA

Na temelju članka 112. Zakona o zdravstvenoj zaštiti
(»Narodne novine«, broj 1/97 - pročišćeni
tekst) ministar zdravstva donosi

## PRAVILNIK

### O IZMJENI PRAVILNIKA O PRIPRAVNIČKOM STAŽU ZDRAVSTVENIH DJELATNIKA

Članak 1.

U Pravilniku o pripravničkom stažu zdravstvenih djelatnika
(»Narodne novine«, broj 18/94, 20/94, 21/95, 47/95,
39/96, 62/96 i 58/99) u Prilogu br. 1. Plana i programa pripravničkog
staža za zdravstvene djelatnike visoke stručne spreme
poglavlje III. MAGISTRI FARMACIJE mijenja se i glasi:

»III. MAGISTRI FARMACIJE

Magistar farmacije provodi pripravnički staž u ljekarni.

Na početku staža obvezno ga je upoznati:

- s prostorijama i opremom ljekarne, te sa zakonskim propisima
koji reguliraju ljekarničku djelatnost,

- s organizacijom rada u ljekarni, obvezama i odgovornošću
zdravstvenih djelatnika, te s osnovnim načelima etike i
deontologije,

- sa zakonskim propisima koji reguliraju stavljanje lijekova u
promet.

Nakon uvodnog dijela pripravnički staž obuhvaća
sljedeće stručne cjeline:

*1. Izrada magistralnih pripravaka i izdavanje lijekova* -
9,5 mjeseci

sastoji se iz:

- upoznavanja sa smjernicama Dobre ljekarničke prakse,

- upoznavanja s farmakoterapijom (farmakoterapijskim skupinama
lijekova, farmaceutskim ekvivalentima, farmaceutskim alternativama,
njihovim farmaceutskim oblicima), te čuvanjem i skladištenjem
lijekova,

- upoznavanja s farmakografijom i zakonskim propisima koji reguliraju
način propisivanja i izdavanja lijekova, s kontrolom ispravnosti
recepta i njegovom obradom,

- izdavanja lijekova na recept i upoznavanja s obvezom davanja
upute vezane uz propisani lijek,

- izdavanja lijekova koji se mogu izdati i bez liječničkog
recepta,

- kontrola doze i izračunavanja dječje doze,

- upoznavanja sa inkompatibilnostima i interakcijama koje mogu
nastati pri zajedničkom uzimanju lijekova, te praćenjem
nuspojava i prijavljivanjem istih referentnom centru,

- izrade svih oblika magistralnih pripravaka, kontrole doza i
kompatibilnosti promijenjenih tvari kao i opravdanosti primijenjenih
kombinacija, izbora ambalaže, signiranja, taksiranja prema
farmaceutskoj taksi i izdavanja izrađenih pripravaka,

- izrade i izdavanja lijekova koji sadrže tvari jakog i vrlo
jakog djelovanja,

- vođenje laboratorijskog dnevnika,

- izdavanja lijekova propisanih na privatni recept i vođenje
knjige kopije recepata ili putem računala,

- upoznavanja sa zakonskim propisima koji reguliraju proizvodnju
i promet lijekova koji sadrže opojne droge, načinom
na koji se propisuju, naručuju i vode knjige evidencije
lijekova koji sadrže opojne droge, kao i njihovim izdavanjem
(putem računala ili kroz knjigu evidencija),

- izdavanja lakohlapljivih i lakozapaljivih tvari, te upoznavanja
s propisima o njihovom čuvanju i skladištenju,

- upoznavanja sa zakonskim propisima koji reguliraju proizvodnju
i promet otrova, čuvanjem, skladištenjem i načinom
vođenja njihove evidencije kao i izdavanjem,

- upoznavanja i izdavanja lijekova koji se primjenjuju u veterini,

- upoznavanja i izdavanja ljekovitih sredstava i ostalih proizvoda
koji su propisani Zakonom kao predmet poslovanja ljekarne, (medicinski
proizvodi, homeopatski proizvodi, dječja hrana, dijabetski
proizvodi i sl.), a mogu se izdati i bez liječničkog
recepta,

- upoznavanja s ulogom magistra farmacije kao savjetodavca pri
izboru navedenih lijekova i sredstava u ručnoj prodaji,

- naručivanje lijekova kao i ostalih proizvoda koji su
predmet poslovanja ljekarne,

- upoznavanja i vođenja rokovnika u ljekarni,

- upoznavanja s prijavljivanjem zamijećenih pojava neispravnosti
kakvoće lijeka nadležnom tijelu,

- upoznavanja s administrativnim poslovima u ljekarni, vođenjem
obveznih knjiga evidencije prometa i poslovanja u ljekarni, kao
i s primjenom računala,

- upoznavanja sa farmakoinformatikom,

- upoznavanja obveznih stručnih knjiga u ljekarni kao i
praćenja stručne literature.

*2. Izrada galenskih pripravaka -* 1 mjesec

sastoji se iz:

- upoznavanja sa smjernicama Dobre proizvođačke prakse,

- upoznavanja s prostorom i organizacijom rada u galenskom laboratoriju
u skladu sa važećim zakonskim propisima,

- upoznavanja s priborom, aparaturom i tehnikom rada kod oblikovanja
lijekova,

- pripreme pročišćene vode i vode za injekcije,
ukoliko laboratorij raspolaže odgovarajućom aparaturom,

- izrade svih oblika galenskih pripravaka prema propisima farmakopeje
ili drugim važećim propisima,

- izbora ambalaže za izrađene pripravke,

- upoznavanja sa čuvanjem, skladištenjem i izdavanjem
izrađenih pripravaka,

- vođenja proizvodne dokumentacije prema opsegu rada (laboratorijski
dnevnik, proizvodni list, propis),

- upoznavanja s administrativnim poslovima galenskog laboratorija,

- služenje s literaturom iz farmaceutske tehnologije.

*3. Ispitivanje kakvoće lijekova -* 1 mjesec

sastoji se iz:

- upoznavanja sa smjernicama Dobre laboratorijske prakse,

- upoznavanja s organizacijom rada, te s priborom i opremom u
analitičkom laboratoriju ljekarne,

- upoznavanja sa farmakopejskim metodama koje se primjenjuju u
kontroli kakvoće lijekova, te sa značenjem i primjenom
poredbenih tvari u analitici lijekova,

- izrade reagensa, indikatora i titrimetrijskih otopina,

- kontrole kakvoće ljekovitih tvari,

- kontrole kakvoće pripravaka izrađenih u ljekarni i
galenskom laboratoriju,

- vođenja evidencija uzoraka za ispitivanje i izvršenih
analiza sukladno važećim propisima,

- praćenja stručne literature iz područja
analitike lijekova.

*4. Izrada magistralih i galenskih pripravaka i izrađivanje
lijekova u bolničkoj ljekarni -* 15 dana

sastoji se iz:

- upoznavanja s prostorom i organizacijom rada u bolničkoj
ljekarni,

- upoznavanja s ulogom bolničkog magistra farmacije kao
konzultanta u pogledu farmakoterapije u bolnici,

- upoznavanja s farmakoterapijskim skupinama lijekova koji se
najčešće ili isključivo primjenjuju u
bolničkom liječenju, njihovim farmaceutskim oblicima,
ljekovitim tvarima, zavojnim i laboratorijskim materijalom, te
sa načinom čuvanja i skladištenja u bolničkoj
ljekarni,

- naručivanje lijekova i izdavanje na zahtjev bolničkih
odjela,

- izrade svih oblika magistralnih i galenskih pripravaka prema
propisima farmakopeje ili drugim priznatim i važećim
propisima za potrebe bolnice, uključujući izradu
pripravaka aseptičkim postupkom ili sterilizacijom, te
izradu otopina za infuziju ukoliko ih ljekarna izrađuje;

- izdavanja na zahtjevnice bolničkih odjela,

- vođenje propisanih knjiga evidencije,

- vođenje laboratorijskog dnevnika,

- upoznavanja s farmakoinformatikom i primjenom u bolničkoj
ljekarni,

- upoznavanja s administrativnim poslovima vezanim za poslovanje
bolničke ljekarne,

- upoznavanje i služenje sa stručnim knjigama i literaturom.«

Članak 2.

Ovaj Pravilnik stupa na snagu osmog dana od dana objave u »Narodnim
novinama«.

Klasa: 011-01/99-01/0020
Urbroj: 534-02-30-99-0002
Zagreb, 15. studenoga 1999.

Ministar **prof. dr. sc. Željko Reiner,** v. r.

Pravilnik, NN 130/1999-2050